เร่งเบิกจ่ายดันขาดดุลพุ่ง
เร่งเงินอัดฉีดกระตุ้นเศรษฐกิจ ดันยอดขาดดุลเงินสดเฉียด 3 แสนล้านบาท
29 ต.ค. 2565

เร่งเงินอัดฉีดกระตุ้นเศรษฐกิจ ดันยอดขาดดุลเงินสดเฉียด 3 แสนล้านบาท
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง (สศค.) เปิดเผยฐานะการคลังตามระบบกระแสเงินสด ในช่วง 2 เดือนแรกของปีงบประมาณ 2558 ว่า มีการเบิกจ่ายงบประมาณทั้งสิ้น 5.73 แสนล้านบาท สูงกว่าช่วงเดียวกันของปีที่แล้ว 11.5% หรือ 5.92 หมื่นล้านบาท ทําให้ดุลเงินงบประมาณขาดดุล 2.61 แสนล้านบาท เมื่อรวมกับดุลเงินนอกงบประมาณที่ขาดดุล 1.76 หมื่นล้านบาท ส่งผลให้รัฐบาลขาดดุลเงินสดรวม 2.78 แสนล้านบาท
“การเบิกจ่ายงบประมาณที่สูงกว่าช่วงเดียวกันของปีที่แล้ว แสดงถึงความพยายามเร่งรัดเบิกจ่ายของภาครัฐ ซึ่งจะส่งผลดีต่อระบบเศรษฐกิจในปี 2558 ให้มีการขยายตัวอย่างต่อเนื่อง” นายกฤษฎา กล่าว
ทั้งนี้ รัฐบาลมีรายได้นําส่งคลัง 3.12 แสนล้านบาท ต่ำกว่าช่วงเดียวกันปีก่อน 2.03 หมื่นล้านบาท หรือ 6.1% มีสาเหตุจากการนำส่งรายได้ภาษีมูลค่าเพิ่มส่วนหนึ่งเหลื่อมไปในเดือน ธ.ค. 2557 ประกอบกับอุปสงค์รถยนต์ยังไม่ฟื้นตัว ขณะที่รัฐบาลได้กู้เงินเพื่อชดเชยการขาดดุล 2.58 หมื่นล้านบาท ทําให้ดุลเงินสดหลังการกู้ขาดดุลรวมทั้งสิ้น 2.52 แสนล้านบาท และเงินคงคลัง ณ สิ้นเดือน พ.ย. 2557 มีจํานวนทั้งสิ้น 2.42 แสนล้านบาท
ด้าน นายวิสุทธิ์ ศรีสุพรรณ รมช.คลัง กล่าวว่า ฐานะการคลังก่อนสิ้นปี 2557 แข็งแกร่งพอที่จะรองรับความผันผวนจากเศรษฐกิจโลก และสร้างความเชื่อมั่นนักลงทุนต่างชาติที่จะเข้ามาลงทุนในประเทศไทยได้ โดยปัจจุบันทุนสำรองระหว่างประเทศอยู่ที่ 1.6 แสนล้านเหรียญสหรัฐ